text: Stolt Esbjerg-træner efter pokaltriumf
  06 marts 2015 kl. 06.19
  Det var en stolt Esbjerg-træner Niels Frederiksen, der efter sejren på 4-2 over Aab så tilbage på kampen, der bød på et forrygende comeback til Esbjerg fB efter, at AaB førte kampen med 2-0.
  - Jeg er da stolt på spillernes vegne. Jeg synes ikke, vores første halvleg var så dårlig, indtil AaB fik scoret. Efter pausen skulle vi ud og vise, at vi kunne rejse os. Spillerne var naturligvis også drønærlige over, at vi var bagud med 2-0. De skulle ud og tage revanche, og den fik de, selv om det udviklede sig lidt til indianerfodbold, sagde cheftræner Niels Frederiksen.
  Efter kvartfinalen mod AaB står Esbjerg fB over for den på papiret vanskeligste semifinalemodstander. FC Vestsjælland og SønderjyskE mødes i den anden semifinale.
  Niels Frederiksen er tilfreds med at møde FC København i Parken først og har mulighed for at kæmpe et godt resultat hjem, inden den afgørende kamp på Blue Water Arena.
  Pokalsemifinalerne spilles 15.-16. april og med returkamp 29.-30. april.
  